KIRJALLINEN KYSYMYS E-2719/97 komissiolle esittäjä(t): Susan Waddington (PSE) (1. syyskuuta 1997)

Aihe: Yhdistyneen kuningaskunnan autovakuutukset - kansainvälinen ajoneuvovakuutus

Monet vakuutusyhtiöt perivät Yhdistyneessä kuningaskunnassa edelleen ylimääräisiä palkkioita kansainvälisen ajoneuvovakuutuksen myöntämisestä, asettavat niiden käyttöä koskevia aikarajoja ja joissain tapauksissa kieltäytyvät myöntämästä niitä ¨eurooppalaiset vaatimukset¨ täyttäville autoille, eli niille, joiden ohjauslaitteisto on asennettu oikeanpuoleista liikennettä varten.

Tällainen käytäntö haittaa Yhdistyneen kuningaskunnan kansalaisten vapaata liikkumista EU:n alueella.

Onko komissio tästä samaa mieltä? Onko tällainen menettely Euroopan oikeuskäytännön mukaista? Mihin toimiin komissio aikoo ryhtyä menettelyn lopettamiseksi?

Komission jäsenen Mario Montin komission puolesta antama vastaus (8. lokakuuta 1997)

Moottoriajoneuvojen käyttöön liittyvän vastuun varalta otettavaa vakuutusta koskevan jäsenvaltioiden lainsäädännön lähentämisestä annetun direktiivin 90/232/ETY ((EYVL L 129, 19.5.1990. )) 2 artiklassa todetaan vihreiden korttien ja vakuutustodistusten myöntämisestä, että jäsenvaltioiden on toteutettava tarvittavat toimenpiteet sen varmistamiseksi, että kaikki ajoneuvojen käytöstä aiheutuvan vastuun varalta otettavat liikennevakuutukset (eli ns. vihreä kortti, green card) kattavat yhden vakuutusmaksun perusteella koko yhteisön alueen. Tämä tarkoittaa sitä, että yhteisön vakuutusyhtiöt eivät saa periä lisämaksuja vihreistä korteista. Kolmannessa liikennevakuutusdirektiivissä edellytetään, että liikennevakuutukset tarjoavat automaattisesti ilman lisämaksuja kaikissa jäsenvaltioissa niiden lainsäädännön edellyttämän vakuutusturvan tai sen jäsenvaltion edellyttämän vakuutusturvan, jossa ajoneuvolla on ¨pysyvä kotipaikka¨, jos tämä vakuutusturva on parempi.

Kolmannen liikennevakuutusdirektiivin antamisen jälkeen komissio ja Yhdistyneen kuningaskunnan viranomaiset ovat jo useasti neuvotelleet vihreän kortin myöntämisestä Yhdistyneessä kuningaskunnassa. Erityisesti liikenneministeriön kanta on, että brittiläinen vakuutustodistus on yhteisön säännösten mukaisesti voimassa kaikissa muissa jäsenvaltioissa, mutta se tarjoaa suojan vain ajoneuvon käytöstä ulkopuolisille aiheutuneiden vahinkojen varalta. Vihreää korttia ei siis liikenneministeriön mukaan tarvita yhteisön alueella ajettaessa, koska sekin vain todistaa haltijan olevan vakuutettu ulkopuolisille aiheutettujen vahinkojen varalta. Vakuutusyhtiöt kuitenkin suosittelevat autoilijoille vihreän kortin hankkimista, koska se on ollut jo 40 vuoden ajan kansainvälisesti tunnustettu asiakirja. Jos joku haluaa hyödyntää brittiläisen vakuutuksensa tarjoamaa täyttä vakuutusturvaa myös ulkomailla, hänen on pyydettävä vakuutusyhtiötä laajentamaan vakuutustaan, mikä voi johtaa korkeampaan vakuutusmaksuun. Pelkän liikennevakuutuksen tarjoaman turvan laajentaminen ei liity vihreään korttiin.

Komission käytettävissä olevien tietojen perusteella useat Yhdistyneessä kuningaskunnassa toimivat vakuutusyhtiöt perivät lisämaksuja ajoneuvon käytöstä ulkomailla, mutta eivät selitä asiakkailleen tästä vakuutusturvan laajentamisesta ja vihreästä kortista aiheutuvien maksujen eroja. Useimmiten ei ole saatavilla tietoja muissa jäsenvaltioissa käytettävän vihreän kortin myöntämisen ja ajoneuvon käyttöön ulkomailla laajennetun vakuutussopimuksen välisestä erosta. Vakuutusala on vastikään laatinut lehtisen, jolla selvennetään tilannetta.

Kolmannessa liikennevakuutusdirektiivissä ei itse asiassa kielletä vakuutuksenantajia perimästä lisämaksua, kun vakuutusturvaa nostetaan pakollisen tason yläpuolelle (kattamaan muutkin kuin ulkopuolisille aiheutetut vahingot).

Komissio jatkaa joka tapauksessa keskusteluja sekä Yhdistyneen kuningaskunnan viranomaisten että vakuutusyhtiöiden keskusliiton (Association of British Insurers) kanssa, jotta eräät kysymykset voidaan ratkaista. Näitä ovat esimerkiksi vakuutusasiakirjoissa käytettyyn esitystapaan sekä niiden muotoon, väriin ja sisältöön liittyvät seikat.

Parlamentin jäsen kiinnittää lopuksi huomion siihen, että useat Yhdistyneen kuningaskunnan vakuutusyhtiöt kieltäytyvät myöntämästä vihreitä kortteja oikeanpuoleista liikennettä varten valmistetuille autoille. Yhtiöt eivät siis suostu tekemään vakuutussopimusta tällaisten ajoneuvojen haltijoiden kanssa. Vakuutuksenantajat arvioivat riskejä käytettävissä olevien tietojen perusteella, joihin kuuluvat tietyn tapahtuman todennäköisyys ja riskin suuruus. Sopimusvapauden periaatteiden mukaisesti vakuutuksenantajat voivat hylätä ne vakuutushakemukset, joihin liittyy erittäin korkea riski. Autoja, jotka eivät vastaa Yhdistyneen kuningaskunnan vaatimuksia, voidaan pitää huomattavana riskinä sikäläisille vakuutusyhtiöille. Brittiläiset vakuutusyhtiöt voivat vapaasti soveltaa tätä periaatetta liiketoiminnassaan ja kieltäytyä vakuutussopimuksen tekemisestä tai periä lisämaksuja asiakkailta, joiden auto on tarkoitettu oikeanpuoleiseen liikenteeseen.